Súradnice: 48°52′25″S 17°47′58″V﻿ / ﻿48,8736°S 17,7994°V﻿ / 48.8736; 17.7994

**Predpolomský potok** je potok krátkym pramenným úsekom na území obce Vyškovec v okrese Uherské Hradiště v Zlínskom kraji na území Česka a väčšinovým úsekom v regióne Stredné Považie v obci Nová Bošáca v okrese Nové Mesto nad Váhom v Trenčianskom kraji na území Slovenska. Je ľavostranným prítokom Bošáčky, ktorá je ďalej prítokom Váhu; na území Česka má dĺžku 1,7 km, na území Slovenska má dĺžku 7,0 km, dovedna má dĺžku 8,7 km. Je vodným tokom IV. rádu. Hydrologické poradie (číslo povodia): 4-21-09-1944. Geomorfologická kategorizácia: geomorfologický celok Biele Karpaty, v hornej časti toku geomorfologický podcelok Lopenícka hornatina a v dolnej časti toku geomorfologický podcelok Beštiny.

Prameň
------

Pramení v nadmorskej výške 598 m n. m. na území obce Vyškovec na východ od Lopeníckeho sedla v okrese Uherské Hradiště v Zlínskom kraji v Česku v geomorfologickom podcelku Lopenícka hornatina.

Opis toku
---------

Tečie južným až juhovýchodným smerom poľnohospodárskym extravilánom s roztrúsenou kopaničiarskou zástavbou územím obce Vyškovec v okrese Uherské Hradiště Zlínský kraj Česko a priberá dva ľavostranné prítoky, na slovensko-českú štátnu hranicu vteká v nadmorskej výške 440 m n. m. v priestore obce Nová Bošáca v okrese Nové Mesto nad Váhom v Trenčianskom kraji, tečie južným smerom lesným extravilánom po slovensko-českej štátnej hranici po nadmorskú výšku 430 m n. m. opúšťa štátnu hranicu a vteká do územia obce Nová Bošáca, postupne sa les mieša s trvalým trávnym porastom, v nadmorskej výške 400 m n. m. vteká do intravilánu kopanice *Predpoloma*, v nadmorskej výške 397 m n. m. priberá ľavostranný prítok Chmeľová, v nadmorskej výške 394 m n. m. priberá pravostranný prítok Lopenícky potok, v nadmorskej výške 388 m n. m. priberá ľavostranný prítok Poloma, v nadmorskej výške 375 m n. m. vyteká z intravilánu kopanice *Predpoloma* a zároveň priberá bezmenný pravostranný prítok z pasienka *Kopecká*, ľavým brehom obmýva pasienok *Vrábľovec*, v nadmorskej výške 359 m n. m. pri samote *Janegov mlyn* priberá z kopanice *Valová* bezmenný pravostranný prítok v suchom období bez vody, preteká roztrúsenou kopaničiarskou zástavbou, v nadmorskej výške 349 m n. m. priberá bezmenný ľavostranný prítok v suchom období bez vody, v nadmorskej výške 321 m n. m. opúšťa extravilán a vteká do intravilánu centra obce Nová Bošáca v samote *Ochodnickovci*, ľavým brehom obteká cintorín a v nadmorskej výške 293 m n. m. na úrovni hospodárskeho strediska – kravína ústi do Bošáčky ako jej ľavostranný prítok v povodí Váhu. 
*Predpolomský potok* má osem prítokov z toho šesť na území Slovenska.

*Predpolomský potok* pramení a preteká kratším úsekom na území poľnohospodárskeho extravilánu obce Vyškovec, Česko, dlhším úsekom preteká na Slovensku lesným aj poľnohospodárskym extravilánom a intravilánom obce Nová Bošáca v okrese Nové Mesto nad Váhom v Trenčianskom kraji a tu aj ústi; preteká geomorfologickým celkom Biele Karpaty pramenným úsekom v geomorfologickom podcelku Lopenícka hornatina a zvyšným úsekom vrátane ústia v geomorfologickom podcelku Beštiny.

Pôvod názvu
-----------

Názov vodného toku *Predpolomský potok* má pôvod v názve kopanice *Predpoloma* v obci Nová Bošáca v okrese Nové Mesto nad Váhom, cez ktorú preteká. Z toponyma *Predpoloma* rozšírením o formant *-ský* a kombináciou so všeobecným podstatným menom potok s významom *menší prirodzený vodný tok* bolo utvorené dvojslovné hydronymum atributívneho typu (dvojčlenný determinatívny názov so zhodou zložený z prídavného mena a z podstatného mena) *Predpolomský potok* ako súčasť veľmi početnej skupiny názvov v slovenskej toponymii, najmä hydronymii. Názov kopanice *Predpoloma* v obci Nová Bošáca má pôvod v charakteristickej polohe kopanice vo vzťahu k potoku *Poloma*, ktorý ústi do *Predpolomského potoka* v tejto kopanici, čiže *osada ležiaca pred dolným okrajom, pred vstupom do doliny, ktorou tečie potok Poloma*. Obec Nová Bošáca vznikla odčlenením od obce Bošáca v roku 1950 ako výsledok postupného zahusťovania priestoru obce Bošáca kopaničiarskym osídlením. Najstarší listinný doklad o výskyte názvu obce Bošáca v podobe *Bosach* je z roka 1380.

Hydronymum *Predpolomský potok* bolo štandardizované v roku 1978.

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  (cit. 2021-12-27).
2. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-12-29]
3. ↑  Priebeh vodného toku Predpolomský potok v Základnej báze údajov geografického informačného systému ZB GIS. Dostupné on-line na  [cit. 2021-12-27].
4. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 2. Názvy sídelných geografických objektov. Slovenský úrad geodézie a kartografie, č. P-221/1981 z 9.9.1981, Kartografické informácie 11. 165 s. S. 101, 116. Bratislava 1981. 79-906-81
5. ↑  Geografické názvy okresu Trenčín A19. Geografické názvoslovné zoznamy OSN ČSFR. Bratislava: Slovenský úrad geodézie a kartografie, P-395/1991 z 5.8.1991. Bratislava 1991. 122 s. S. 60, 61, 62, 95, 96, 103, 106, 107, 113. ISBN 80-900509-1-3.
6. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 11, 101. 079-902-87 NVA.
7. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 25, 26, 136, 142.
8. ↑   *Vlastivedný slovník obcí na Slovensku*. 1. vyd. Diel I. Bratislava : Veda, 1977. 526 s. S. 185.
9. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Západoslovenský kraj. Slovenský úrad geodézie a kartografie, č. P-108/1978 z 30.3.1978, Kartografické informácie 10. 122 s. S. 12, 83. Bratislava 1979. 79-904-79.

  


| * z
* d
* u
Vodné toky v povodí Bošáčky |
| --- |
| *Bošáčka* → *Váh* → *Dunaj* |
| 
* Adamovský potok
* **Bošáčka**
* Čanův potok (ČR)
* Haluzický potok
* Chmeľová
* **Chocholnica**
* Ivanovský potok
* Kochanovský potok
* Krivokútsky potok
* Lopenícky potok
* Malá Chocholnica
* Melčický potok
* Poloma
* Predpolomský potok
* Rolincovský potok
* Sihôtsky potok
* Šiancovský potok
* Španí potok
* Zlatný potok (ČR)

 |